Brink-gesin se ongeluk: Lise ondergaan galblaas-operasieDr Brink en sy vrou, Lise en hul kinders. Links onder is Rachel, baba Daniël, André, Johann en agter hom Mieke Lise Brink het Woensdagaand ŉ suksesvolle galblaasoperasie ondergaan, maar sy is steeds in ŉ baie ernstige toestand in die hospitaal. Lise is die vrou van dr. Danie Brink, uitvoerende direkteur van Solidariteit Helpende Hand. Die egpaar en hul vyf kinders was op 16 Desember 2016 in ŉ ernstige motorongeluk. André (13) en Rachel (8) is in die ongeluk dood. ŉ Gedeelte van Lise se linkerbeen is reeds geamputeer ná die ongeluk. Lise moet nog ŉ belangrike rugoperasie ondergaan. Dokters het vroeër die rugoperasie uitgestel, omdat Lise longontsteking opgedoen het. Die mediese span het Danie Woensdag laat weet dat haar galblaas ontsteek is, en dat dit moontlik die oorsaak van haar koors kan wees. Sy het omstreeks 22:00 die operasie ondergaan. Alle volgende chirurgie is intussen uitgestel. Lise se verdowing word ook van Donderdag af verminder, om te kyk hoe sy reageer. “Sy is nog ernstig siek. Sy is steeds kritiek,” het dr. Dirk Hermann, voorsitter van die direksie van Solidariteit Helpende Hand en bestuurshoof van Solidariteit wat as familiewoordvoerder optree, aan Maroela Media gesê. “Die afgelope twee dae het baie onsekerheid geskep. Ons het net weer besef hoe lank die pad is wat nog gestap moet word.” Hermann het gesê die gesin en familie het groot waardering vir mediese personeel en spesialiste wat onverpoosd werk om Lise gesond te kry. “Ons het net soveel waardering vir duisende mense oor Suid-Afrika heen wat op verskeie wyse help, ondersteun en bid. Moet asseblief nie ophou nie. Dit is familie, vriende en selfs vreemdes wat Danie en die gesin se arms regop hou.” Ernst Vorster, van Solidariteit Helpende Hand, het intussen aan Maroela Media gesê die organisasie se personeel gaan Donderdag om 17:00 verenig in gebed om vir Lise en die Brink-gesin te bid. “Almal is maar oor die land versprei of self op die pad iewers. Ons nooi almal om saam te bid. Elke opregte gebed word deur God gehoor, ons betoon met die aksie net ons solidariteit met die Brink gesin.” Lees alle vorige berigte oor die Brink-gesin op Maroela Media. Volg die ondersteunersgroep op Facebook.